Uredba Sveta (ES) št. 2236/95

z dne 18. septembra 1995

o določitvi splošnih pravil za dodelitev finančne pomoči Skupnosti na področju vseevropskih omrežij

SVET EVROPSKE UNIJE JE

ob upoštevanju Pogodbe o ustanovitvi Evropske skupnosti, zlasti tretjega odstavka člena 129d Pogodbe,

ob upoštevanju predloga Komisije [1],

ob upoštevanju mnenja Ekonomsko-socialnega odbora [2],

ob upoštevanju mnenja Odbora regij [3],

v skladu s postopkom, ki ga določa člen 189c Pogodbe [4],

ker naj na podlagi člena 3(n) Pogodbe dejavnosti Skupnosti vključujejo spodbudo za vzpostavitev in razvoj vseevropskih omrežij;

ker člen 129b Pogodbe navaja, da naj za dosego ciljev, zastavljenih v členih 7a in 130a Pogodbe, Skupnost prispeva k vzpostavitvi in razvoju vseevropskih omrežij na področjih prometa, telekomunikacij in energetske infrastrukture;

ker je cilj člena 129b(2) Pogodbe pospeševanje medsebojne povezave in medobratovalnosti nacionalnih omrežij ter dostopnost na taka omrežja in je zlasti treba upoštevati potrebo po povezavi otoških, neobalnih in obmestnih regij z osrednjimi regijami Skupnosti;

ker člen 129c Pogodbe določa, naj Skupnost izdela vrsto smernic, ki zajemajo cilje, prednostne naloge in širše orise ukrepov, predvidenih na področju vseevropskih omrežij, in da lahko nudi podporo državam članicam pri financiranju vzpostavitve vseevropskih omrežij;

ker naj se, z namenom uveljavitve tega člena, določijo splošna pravila za zagotovitev financiranja Skupnosti za vseevropska omrežja;

ker se na podlagi člena 129c Pogodbe pomoč Skupnosti lahko dodeli za projekte skupnega interesa, ki so opredeljeni v okviru smernic;

ker o smernicah, ki jih navaja člen 129c(1) Pogodbe in jih predlaga Komisija, presojata Evropski parlament in Svet; ker naj se sprejmejo prehodne določbe za morebitni prispevek Skupnosti za določene prednostne projekte v mejah dodeljenih proračunskih sredstev za obračunsko leto 1995 in najpozneje do 31. decembra 1995, če odločbe, s katerimi so sprejete te smernice, še ne bi veljale ob začetku veljavnosti te uredbe;

ker naj se sodelovanje zasebnega kapitala pri financiranju vseevropskih omrežij poveča in razvije partnerstvo med javnim in zasebnim sektorjem;

ker pomoč Skupnosti lahko obstaja zlasti v obliki študij o izvedljivosti projektov, kreditnih jamstev ali subvencij obrestnih mer, in ker so te subvencije in ta jamstva povezana predvsem s finančno podporo Evropske investicijske banke ali drugih javnih ali zasebnih finančnih ustanov, in ker je v določenih, ustrezno utemeljenih primerih, mogoč razmislek o neposrednih subvencijah za investicije;

ker bodo Evropski investicijski sklad ali druge finančne ustanove odobrili kreditna jamstva na komercialni podlagi; ker finančna pomoč Skupnosti lahko pokriva premije v celoti ali le njihov del, ki jih plačujejo upravičenci teh jamstev;

ker je pomoč Skupnosti namenjena predvsem premostitvi finančnih ovir v začetni fazi projekta;

ker je treba določiti omejitev pomoči Skupnosti glede na skupne stroške investicije;

ker naj se pomoč Skupnosti za projekte odobri na podlagi stopnje njihovega prispevka k ciljem iz člena 129b Pogodbe ter k drugim ciljem in prednostnim nalogam, ki jih zajemajo smernice iz člena 129c Pogodbe; ker naj se upoštevajo tudi drugi vidiki, kot so stimulativni učinek na javno in zasebno financiranje, neposredni in posredni socialno-ekonomski učinki projektov, zlasti na zaposlovanje, ter posledice, ki ga imajo za okolje;

ker mora Komisija skrbno ovrednotiti potencialno gospodarsko upravičenost projektov z analizami stroškov in koristi ter z drugimi primernimi merili kakor tudi njihovo finančno donosnost;

ker mora biti finančna pomoč Skupnosti na podlagi člena 129c(1) Pogodbe združljiva s politikami Skupnosti zlasti glede omrežij in varstva okolja, konkurence in sklepanja pogodb za javna naročila; ker varstvo okolja vključuje oceno vpliva na okolje;

ker naj se pojasnijo ustrezne pristojnosti in odgovornosti držav članic in Komisije glede finančnega nadzora;

ker mora Komisija zagotoviti ustrezno koordinacijo vseh dejavnosti Skupnosti, zlasti med financiranjem v okviru vseevropskih omrežij in tistim, ki ga zagotavljajo Strukturni in kohezijski skladi, Evropski investicijski sklad in Evropska investicijska banka, ki vplivajo na vseevropska omrežja;

ker naj se zagotovijo ustrezni načini ovrednotenja, spremljanja in nadzorovanja pomoči Skupnosti;

ker naj bodo glede financiranih dejavnosti na voljo ustrezni podatki, obveščanje javnosti in preglednost;;

ker je v pomenu točke 2 Deklaracije Evropskega parlamenta, Sveta in Komisije z dne 6. marca 1995 referenčni znesek za izvajanje financiranja vključen v to uredbo, kar ne vpliva na pristojnosti organov, pristojnih za proračun, kot jih opredeljuje Pogodba;

ker naj se pred koncem finančne napovedi za obdobje od 1994-99 oceni, če ukrepi, določeni s to uredbo, izpolnjujejo potrebe Skupnosti in v kolikšni meri,

SPREJEL NASLEDNJO UREDBO:

Člen 1

Opredelitev in področje uporabe

Ta uredba določa pogoje in postopke za dodelitev pomoči Skupnosti za projekte skupnega interesa na področju vseevropskih omrežij za prometno, telekomunikacijsko in energetsko infrastrukturo na podlagi člena 129c(1) Pogodbe.

Člen 2

Upravičenost do pomoči

1. Pomoč Skupnosti se lahko dodeli le za projekte skupnega interesa (v nadaljevanju "projekti"), ki so opredeljeni v okviru smernic iz člena 129c(1) Pogodbe.

Deli projektov v pomenu prvega pododstavka so prav tako upravičeni do pomoči, če so tehnično in finančno neodvisne enote.

2. Projekti so upravičeni, če jih financirajo države članice, regionalni, lokalni organi oblasti ali organi, ki delujejo znotraj upravnega ali pravnega okvira, ki jih izenačuje z javnimi subjekti, zlasti javna ali zasebna podjetja, ki opravljajo javne službe ali službe v javnem interesu.

Šteje se, da projekt financira država članica, če ga izvaja in neposredno financira javni organ oblasti, ali če je zanj zagotovljena državna pomoč ali pomoč iz javnih virov v kakršnikoli obliki, ki jo dodeli državni, regionalni ali lokalni organ.

Člen 3

Prehodna klavzula

Če odločbe, s katerimi so sprejete smernice iz člena 129c(1) Pogodbe, še ne veljajo ob začetku veljavnosti te uredbe, je posebne projekte, katerih financiranje je prednostno, in so povezani s prometno infrastrukturo, mogoče v pomenu te uredbe obravnavati kot upravičene.

Ta določba velja do dneva začetka veljavnosti odločb, s katerimi so sprejete smernice na področju zadevne infrastrukture, in najpozneje do 31. decembra 1995.

Člen 4

Oblike pomoči

1. Pomoč Skupnosti za projekte je lahko v eni ali več izmed naslednjih oblik:

(a) sofinanciranje projektnih študij, skupaj s pripravljalnimi nalogami, študijami o upravičenosti projektov in njihovem ovrednotenju, ter drugi ukrepi tehnične pomoči za te študije.

Prispevek Skupnosti na splošno ne sme presegati 50 % skupnih stroškov ene študije.

V izjemnih, ustrezno ovrednotenih primerih, na pobudo Komisije in v soglasju z zadevnimi državami članicami, prispevek Skupnosti lahko presega omejitev 50 %;

(b) subvencije obrestnih mer za kredite, ki jih odobri Evropska investicijska banka ali druga javna ali zasebna finančna ustanova. Na splošno se subvencija ne sme dodeliti za več kot pet let;

(c) prispevki za provizije kreditnih jamstev kreditov Evropskega investicijskega sklada ali drugih finančnih ustanov;

(d) neposredne subvencije za investicije v ustrezno utemeljenih primerih;

(e) pomoč Skupnosti, navedena v točkah od (a) do (d), je po potrebi kombinirana, da je spodbuda, ki jo zagotavljajo razporejeni proračunski viri, čim večja, in uporabljena kar najbolj gospodarno.

2. Oblike pomoči Skupnosti, ki jih navajajo točke od (a) do (d), se uporabljajo selektivno, upoštevajoč posebne značilnosti različnih vrst omrežij, da na področju telekomunikacijskih in energetskih omrežij ne povzročajo izkrivljanja konkurence med podjetji zadevnega sektorja.

Člen 5

Pogoji za dodelitev pomoči Skupnosti

1. Pomoč Skupnosti se načeloma dodeli le, če pri izvedbi projekta nastanejo finančne ovire.

2. Pomoč Skupnosti ne presega minimalnega zneska, ki je potreben za zagon projekta.

3. Skupna sredstva pomoči Skupnosti na podlagi te uredbe, ne glede na obliko izbrane pomoči, ne presegajo 10 % skupne cene investicije.

4. Finančni viri, ki jih predvideva ta uredba, se načeloma ne dodelijo projektom ali fazam projektov, ki dobivajo sredstva iz drugih finančnih virov Skupnosti.

Člen 6

Merila za izbiro projekta

1. Pomoč projektom se dodeljuje v skladu s stopnjo njihovega prispevka k ciljem, zastavljenim v členu 129b Pogodbe, ter k drugim ciljem in prednostnim nalogam, ki so opredeljene v smernicah iz člena 129c(1) Pogodbe.

2. Pomoč Skupnosti se dodeli projektom, ki so potencialno ekonomsko upravičeni in katerih finančna donosnost se v času vloge šteje za nezadostno.

3. Pri odločanju o dodelitvi pomoči Skupnosti je treba upoštevati:

- zrelost projekta,

- stimulativni učinek, ki ga ima poseg Skupnosti na državne in zasebne finance,

- smotrnost finančnega paketa,

- neposredne ali posredne socialno-ekonomske učinke, zlasti na zaposlovanje,

- posledice za okolje.

4. Zlasti pri čezmejnih projektih se upošteva koordinacija časovnega načrta za izvedbo različnih delov projekta.

Člen 7

Združljivost

Projekti, ki se financirajo na podlagi te uredbe, so skladni s pravom Skupnosti in njenimi politikami, zlasti tisti, ki so povezani z varstvom okolja, konkurenco in sklepanjem pogodb za javna naročila.

Člen 8

Predložitev vlog za finančno pomoč

Vloge za dodelitev finančne pomoči Komisiji predloži zadevna država članica ali organ, ki ga to neposredno zadeva, v soglasju z državo članico.

Člen 9

Podatki, ki se zahtevajo za oceno in identifikacijo vlog

1. Vsaka vloga za dodelitev finančne pomoči mora zajemati vse podatke, potrebne za pregled projekta v skladu s členi 5, 6 in 7, in še zlasti:

(a) če se vloga nanaša na projekt:

- organ, ki je odgovoren za izvedbo projekta,

- opis zadevnega projekta in vrsto predvidene pomoči Skupnosti,

- rezultate analiz stroškov in koristi, skupaj z rezultati morebitne analize ekonomske upravičenosti in analize finančne donosnosti,

- položaj projekta v skladu s smernicami na področju prometa, na oseh in sečiščih,

- doslednost z regionalnim načrtovanjem,

- povzetek opisa o vplivu na okolje, sestavljenem na podlagi presoje v skladu z Direktivo Sveta 85/337/EGS z dne 27. junija 1985 o oceni učinkov določenih javnih in zasebnih projektov na okolje [5],

- izjava, da so bile pregledane tudi alternativne možnosti za javno in zasebno financiranje, tudi financiranje s strani Evropskega investicijskega sklada in Evropske investicijske banke,

- finančni načrt, v katerem so vsi elementi finančnega paketa našteti v ekujih ali domači valuti, skupaj s finančno pomočjo, za katero se zaprosi Skupnost in državo članico, ter pomoč, ki je bila že dodeljena,

(b) če se vloga nanaša na študijo cilj in namen študije ter predvidene metode in tehnike,

(c) začasni časovni načrt izvedbe del,

(d) opis ukrepov nadzora, ki jih bo zadevna država članica izvajala nad uporabo zahtevanih finančnih sredstev.

2. Prosilci Komisiji predložijo vsako dodatno informacijo, ki jo zahteva.

3 Komisija lahko zahteva kakršenkoli strokovni nasvet, ki je potreben za ocenitev vloge za dodelitev pomoči, tudi mnenje Evropske investicijske banke.

Člen 10

Dodelitev finančne pomoči

Komisija odloča o dodelitvi finančne pomoči na podlagi te uredbe po lastni oceni vlog v skladu z načeli za izbiro in s postopkom iz člena 17. Svojo odločitev sporoči neposredno upravičencem do pomoči in državam članicam.

Člen 11

Finančne določbe

1. Pomoč Skupnosti lahko pokriva le izdatke, povezane s projektom, ki jih nosijo upravičenci do pomoči ali tretje strani, odgovorne za izvajanje projekta.

2. Finančna pomoč ne pokriva izdatkov, do katerih pride pred datumom, ko Komisija prejme vlogo za dodelitev pomoči.

3. Odločbe o dodelitvi finančne pomoči, ki jih sprejme Komisija na podlagi člena 10, so zavezujoče kot prevzem obveznosti stroškov, odobrenih s proračunom.

4. Praviloma se plačila izvedejo z avansi, vmesnimi plačili in končnim plačilom. Avans, ki običajno ne presega 50 % prve letne tranše, se plača po odobritvi vloge za pomoč. Vmesna plačila se izvedejo na podlagi zahtevkov za plačilo, ob upoštevanju napredovanja pri izvedbi projekta ali študije in po potrebi tudi natančno in pregledno popravljenih finančnih načrtov.

5. Pri plačilih je treba upoštevati dejstvo, da se bodo infrastrukturni projekti izvajali več let, in je zato treba zagotoviti večletno financiranje.

6. Komisija izvede končno plačilo po odobritvi končnega poročila o projektu ali študiji, ki ga upravičenec do pomoči predloži, in v katerem podrobno navede dejanske izdatke.

7. Komisija po postopkih iz člena 17 določi postopke, časovni načrt in sredstva za plačila subvencij za obrestne mere in jamstvene premije.

Člen 12

Finančni nadzor

1. Da bi zagotovile uspešno dokončanje projektov, ki se financirajo na podlagi te uredbe, države članice sprejmejo ukrepe za:

- redno preverjanje pravilne izvedbe projektov in študij, ki jih financira Skupnost,

- preprečevanje nepravilnosti in ukrepanje proti nepravilnostim,

- povračilo vseh sredstev, ki se izgubijo zaradi nepravilnosti, tudi obresti na račun prepoznega poplačila skladno s pravili, ki jih sprejme Komisija. Razen kadar država članica in/ali izvedbeni organ predložita dokaz, da nista bila odgovorna za nepravilnosti, je država članica odgovorna za povrnitev vseh neupravičeno plačanih zneskov.

2. Države članice obvestijo Komisijo o teh ukrepih in opišejo zlasti sisteme vodenja in nadzora, ki so bili uvedeni za zagotavljanje učinkovitega izvajanja projektov in študij.

3. Države članice dajo Komisiji na razpolago vsa ustrezna nacionalna poročila o nadzoru projektov.

4. Uradne osebe ali predstavniki Komisije lahko izvajajo naključne preglede, skupaj z vzorčnimi pregledi, brez vpliva na ukrepe nadzora, ki jih države članice izvajajo skladno z domačo zakonodajo in drugimi predpisi ter brez poseganja v določbe člena 188(a) Pogodbe in nadzorne ukrepe, ki jih izvajajo skladno s členom 209(c) Pogodbe, ob spoštovanju finančnih projektov na podlagi te uredbe ter lahko pregledajo nadzorne sisteme in ukrepe, ki so jih uvedli nacionalni organi, ki Komisijo obvestijo o v ta namen sprejetih ukrepih.

5. Preden Komisija izvede pregled na kraju samem, o tem obvesti zadevno državo članico, da pridobi vso potrebno pomoč. Če Komisija izvaja kontrole na kraju samem brez obvestila, mora upoštevati sporazume, sprejete v skladu z določbami Finančne uredbe. Uradne osebe ali predstavniki zadevne države članice so lahko navzoči pri takih pregledih.

Komisija lahko zahteva od zadevne države članice naključni pregled, da bi preverila pravilnost vlog za plačilo. Uradne osebe ali predstavniki Komisije so pri takih pregledih lahko navzoči, njihova navzočnost je obvezna, če zadevna država članica to zahteva.

Komisija zagotovi usklajenost svojih pregledov v izogib večkratnim pregledom iste vsebine v istem obdobju. Zadevna država članica in Komisija nemudoma izmenjata vse pomembne podatke o izidih opravljenih pregledov.

6. Kadar Skupnost dodeli pomoč organom iz člena 2(2), ukrepe nadzora izvaja Komisija v sodelovanju z državami članicami.

7. Odgovorni organi in ustanove ohranijo na razpolago Komisiji vso podporno dokumentacijo o izdatkih za vsak projekt še tri leta po izvedbi zadnjega plačila za zadevni projekt.

Člen 13

Zmanjšanje pomoči, začasna ukinitev in odpoved pomoči

1. Če se zdi, da izvajanje neke operacije v celoti ali delno ne upravičuje finančne pomoči, ki ji je bila dodeljena, Komisija ustrezno pregleda primer, pri čemer zlasti zahteva od države članice, oblasti ali organov, ki jih je imenovala za izvedbo operacije, da v določenem roku predložijo svoje pripombe.

2. Po pregledu, navedenem v odstavku 1, lahko Komisija zmanjša, začasno ukine ali odpove pomoč za zadevno operacijo, če ob pregledu odkrije nepravilnost ali neizpolnjevanje enega od pogojev, ki so določeni v sklepu za dodelitev pomoči, še zlasti ob pomembni spremembi, ki vpliva na naravo ali pogoje izvajanja projekta in je Komisija ni odobrila.

Ob vsaki neupravičeni kumulaciji sredstev se neupravičeno izplačani zneski povrnejo.

3. Komisiji se povrne vsak neupravičen znesek.

Člen 14

Uskladitev

Komisija je odgovorna za usklajevanje in povezovanje projektov, ki se izvajajo na podlagi te uredbe, in projektov, ki se izvajajo s prispevki iz proračunskih sredstev Skupnosti, sredstev Evropske investicijske banke in drugih finančnih instrumentov Skupnosti.

Člen 15

Ocena, spremljanje in nadzorovanje ter vrednotenje

1. Države članice in Komisija na podlagi te uredbe zagotovijo ustrezno spremljanje in nadzorovanje ter ovrednotenje izvedbe projektov. Projekti se lahko prilagajajo skladno z izidi spremljanja in nadzorovanja ter vrednotenja.

2. Za zagotovitev učinkovite uporabe pomoči Skupnosti Komisija in zadevne države članice sistematsko vrednotijo napredovanje projektov, če je potrebno v sodelovanju z Evropsko investicijsko banko.

3. Komisija ob prejemu vloge za dodelitev pomoči in pred njeno odobritvijo oceni skladnost projekta s pogoji in merili iz členov 5 in 6. Po potrebi Komisija k sodelovanju k takemu ocenjevanju povabi Evropsko investicijsko banko.

4. Komisija in države članice med izvajanjem projektov in po njihovem dokončanju ovrednotijo način in vpliv izvedbe, da presodijo, če prvotne cilje lahko dosežejo ali so že bili doseženi. To vrednotenje med drugim zajema vpliv teh projektov na okolje, pri čemer se upošteva veljavna zakonodaja Skupnosti.

5. Spremljanje in nadzorovanje se izvaja, če je to primerno, z navedbo prostorskih in finančnih pokazateljev. Pokazatelji se nanašajo na specifični značaj projektov in njihovih ciljev. Razvrščeni so tako, da prikazujejo:

- doseženo fazo projekta glede na načrt in prvotno zastavljene cilje,

- dosežen napredek pri upravljanju in morebitne s tem povezane težave.

6. Komisija pri pregledovanju posameznih vlog za dodelitev pomoči upošteva izsledke ocenjevanja in ovrednotenja v skladu s tem členom.

7. Postopki za vrednotenje ter spremljanje in nadzorovanje iz odstavkov 4 in 5 se uveljavijo z odločbami o odobritvi projektov.

Člen 16

Informiranje in obveščanje

1. Komisija predloži Evropskemu parlamentu, Svetu, Ekonomsko-socialnemu odboru in Odboru regij v oceno letno poročilo o dejavnostih, ki jih je izvedla na podlagi te uredbe. To poročilo zajema vrednotenje dosežkov, ki jih je omogočila pomoč Skupnosti na različnih področjih uporabe, v pomenu prvotno zastavljenih ciljev.

2. Uporabniki pomoči zagotovijo ustrezno objavo informacij o pomoči, dodeljeni na podlagi te uredbe, da bi širšo javnost obvestili o vlogi Skupnosti pri izvedbi projektov. O uresničenju tega se posvetujejo s Komisijo.

Člen 17

Odbor

1. Komisija je odgovorna za izvajanje te uredbe.

2. Pri izvajanju te uredbe Komisiji pomaga odbor, ki se sestaja v primerni sestavi glede na obravnavane sektorje gospodarstva:

- vseevropska omrežja na področju prometa,

- vseevropska omrežja na področju telekomunikacij,

- vseevropska omrežja na področju energetike.

Odboru, ki je sestavljen iz predstavnikov držav članic, predseduje predstavnik Komisije.

Evropska investicijska banka imenuje v odbor enega predstavnika, ki ne glasuje.

3. Predstavnik Komisije predloži odboru osnutek ukrepov, ki jih je treba sprejeti. Odbor poda svoje mnenje o osnutku v roku, ki ga predsednik lahko določi v skladu z nujnostjo zadeve. Pri odločbah, ki jih mora Svet sprejeti na predlog Komisije, je mnenje sprejeto z večino, kot določa člen 148(2) Pogodbe. Kadar odbor glasuje, se glasovi predstavnikov držav članic v odboru ponderirajo, kot je določeno v navedenem členu. Predsednik ne glasuje.

4. (a) Komisija sprejme predvidene ukrepe, če so v skladu z mnenjem odbora.

(b) Če predvideni ukrepi niso v skladu z mnenjem odbora, ali če ta mnenja ne poda, Komisija predlog o ukrepih, ki jih je treba sprejeti, takoj predloži Svetu. Svet sprejme predlog s kvalificirano večino.

Če Svet ne ukrepa po poteku treh mesecev od datuma izdanega predloga, predlagane ukrepe sprejme Komisija.

Člen 18

Proračunska sredstva

Referenčni finančni znesek za izvajanje te uredbe v obdobju 1995-99 znaša 2345 milijonov ekujev.

Letno razdelitev proračunskih sredstev odobri organ, pristojen za proračun v okviru finančnega načrta.

Člen 19

Klavzula o reviziji

Skladno s postopkom iz tretjega odstavka člena 129d Pogodbe Svet pred koncem leta 1999 pregleda, ali se bodo ukrepi, ki jih predvideva ta uredba, po končanem obdobju iz člena 18 nadaljevali, in če, pod kakšnimi pogoji.

Člen 20

Začetek veljavnosti

Ta uredba začne veljati naslednji dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 18. septembra 1995

Za Svet

Predsednik

P. Solbes mira

[1] UL C 89, 26.3.1994, str. 8.

[2] UL C 195, 18.7.1994, str. 74.

[3] UL C 217, 6.8.1994, str. 36.

[4] Mnenje Evropskega parlamenta z dne 30. novembra 1994 (UL C 363, 19.12.1994, str. 23). Skupno stališče Sveta z dne 31. marca 1995 (UL C 130, 29.5.1995, str. 1) in Sklep Evropskega parlamenta z dne 12. julija 1995 (še neobjavljen v Uradnem listu).

[5] UL L 175, 5.7.1985, str. 40.

--------------------------------------------------